SDP:n Helsingin kuntavaltuutetun Abdirhami ”Husu” Husseinin mukaan kaikki perussuomalaiset ja perussuomalaisia äänestäneet ovat rasisteja.

SDP:n puheenjohtaja, pääministeri Antti Rinne kuvattuna eduskunnassa toukokuussa juuri ennen hallitusneuvottelujen alkua. Lauri Nurmi

SDP:n puheenjohtaja, pääministeri Antti Rinne ei katso hyvällä Helsingin kuntavaltuuteen Abdirhami ”Husu” Husseinin rasismipuheita.

– En missään olosuhteissa keneltäkään halua kuulla sellaista, että ihmisiä arvioidaan äänestyskäyttäytymisen perusteella tai ylipäätään, että perusteetta ja tietämättä leimataan mihinkään suuntaan. Minusta meidän poliittinen kielenkäyttö ei kaipaa tällaista.

– Päinvastoin se kaipaa sellaista toimintaa, jossa arvostaen puhutaan kriittisestikin, Iltalehden lomalta tavoittama Rinne kommentoi keskiviikkona.

Somalitaustainen Hussein aiheutti kohun kirjoittamalla Twitterissä 19. heinäkuuta, että kaikki perussuomalaiset ja heitä äänestävät ja kannattavat on rasisteja.

Kun Iltalehti kysyi keskiviikkona asiasta Husseinilta, hän vetosi sananvapauteen.

– Onhan minullakin oikeus ilmaista mielipiteeni, jos olen jotain mieltä jostain asiasta.

Hussein korosti Iltalehden jutussa vielä erikseen, ettei hän peräänny puheistaan.

Rinteellä huoli keskusteluilmapiiristä

Rinne kuuli Husseinin Twitter-kirjoituksista ja Iltalehdelle antamista kommenteista vasta, kun Iltalehti otti yhteyttä Rinteeseen.

– Olen ylipäätään ollut tosi paljon huolissani tästä keskusteluilmapiiristä viimeiset vuodet. Siitä on hävinnyt tai häviämässä sellainen toisten kunnioittaminen ja arvostaminen.

– Ei sen, että ollaan eri mieltä tai erilaisilla ideologioilla halutaan muuttaa yhteiskuntaa, pidä johtaa siihen, että ihmisiä aletaan leimaamaan tai omista mielipiteistä arvostelemaan. Poliittiseen keskusteluun ei kuulu toisen leimaaminen. Kysymys on asioista, joista pitää pystyä keskustelemaan ilman, että käyttäydytään epäkunnioittavasti toisia ihmisiä kohtaan, Rinne sanoo.

Rinne lomailee veneillen

Pääministeri Rinne kertoo viettävänsä parhaillaan lomaa veneilyn merkeissä.

– Olemme tällä hetkellä Lappossa. Tämä on näitä Ahvenanmaan ensimmäisiä saaria (Suomen suunnasta lähestyttäessä).

– Perjantaista asti ollaan oltu reissussa, ja tämä viikko on lomaa.